SET เสี่ยงรูดหนักตามตลาดฯตปท.-น้ำมันร่วง หวั่น “โควิด-19” ระบาดรอบใหม่
SET เสี่ยงรูดหนักตามตลาดฯตปท.-น้ำมันร่วง หวั่น "โควิด-19" ระบาดรอบใหม่
SET เสี่ยงรูดหนักตามตลาดฯตปท.-น้ำมันร่วง หวั่น "โควิด-19" ระบาดรอบใหม่
12 มิ.ย. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้ปรับตัวลงตามตลาดต่างประเทศ โดยตลาดหุ้นในภูมิภาคเอเชียเช้านี้ปรับตัวลงกันทั่วหน้าราว 2-3% เช่นเดียวกับตลาดหุ้นสหรัฐฯที่ร่วงแรงเกือบ 7% เมื่อคืนนี้ จากความกังวลเศรษฐกิจฟื้นตัวช้าหลังธนาคารกลางสหรัฐ (เฟด) มองเศรษฐกิจจะไม่ฟื้นตัวเร็ว และจะยังตรึงอัตราดอกเบี้ยไปถึงปี 2565 รวมถึงบางรัฐในสหรัฐฯได้เกิดการแพร่ระบาดไวรัสโควิด-19 ระลอก 2 อย่างรัฐเท็กซัส, ฟลอริดา เป็นต้น ทำให้อาจจะไปฉุดเศรษฐกิจให้ทรุดตัวมากขึ้น
โดยปัจจัยดังกล่าวส่งผลให้สินทรัพย์เสี่ยงต่างปรับตัวลงกันหมด รวมถึงราคาน้ำมันที่ดิ่งลงราว 8% ด้วย ส่วนบ้านเราจะเห็นได้ว่า Valuation ได้ตึงตัวมามากแล้ว ก็พร้อมที่จะเผชิญแรงขายทำกำไรออกมาบ้าง
ทั้งนี้ ให้ติดตามการประชุมศูนย์บริหารสถานการณ์โควิด-19 (ศบค.) วันนี้ ในประเด็นการคลายล็อกดาวน์ เฟส 4 และตัวเลขความเชื่อมั่นผู้บริโภคของสหรัฐฯในเดือนมิ.ย. พร้อมให้แนวรับ 1,375-1,360 จุด ส่วนแนวต้าน 1,400-1,405 จุด
ขณะที่ ตลาดหุ้นเอเชียปรับตัวลดลงในเช้าวันนี้ โดยได้รับแรงกดดันจากดัชนีดาวโจนส์ตลาดหุ้นนิวยอร์กที่ปิดร่วงลงกว่า 1,800 จุดเมื่อคืน เนื่องจากความกังวลเกี่ยวกับการแพร่ระบาดรอบสองของไวรัสโควิด-19 ในสหรัฐ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,082.12 จุด ลดลง 390.79 จุด, -1.74% ดัชนี SSE Composite ตลาดหุ้นจีนเปิดวันนี้ที่ 2,876.80 จุด ลดลง 44.10 จุด, -1.51% ดัชนี HSI ตลาดหุ้นฮ่องกงเปิดวันนี้ที่ 23,920.70 จุด ลดลง 559.45 จุด, -2.29% ดัชนี TAIEX ตลาดหุ้นไต้หวันเปิดวันนี้ที่ 11,406.54 จุด ลดลง 129.23 จุด, -1.12% ดัชนี KOSPI ตลาดหุ้นเกาหลีใต้เปิดวันนี้ที่ 2,088.24 จุด ลดลง 88.54 จุด, -4.07% ดัชนี FTSE STI ตลาดหุ้นสิงคโปร์เปิดวันนี้ที่ 2,629.70 จุด ลดลง 74.51 จุด, -2.76% ดัชนี FBMKLCI ตลาดหุ้นมาเลเซียเปิดวันนี้ที่ 1,512.39 จุด ลดลง 44.86 จุด, -2.88%
ตลาดหุ้นฟิลิปปินส์ปิดทำการวันนี้เนื่องในวันประกาศอิสรภาพ
 